钦定古今图书集成/理学汇编/学行典/第066卷 > 性理大全 > 《书诸葛武侯出师表后》明·薛瑄
## 钦定古今图书集成/理学汇编/学行典/第066卷 > 性理大全 > 《书诸葛武侯出师表后》明·薛瑄

尝谓“义利二者，不能并立。”古之君子，能建大功，立大
业，垂大名于万世者，未尝不重义而轻利也。如诸葛
武侯，自昭烈枉顾，即以身许驰驱，其所以劳心焦思，
谋画规图者，曷尝顷刻而不以讨贼兴汉为义哉？至
其为子孙衣食之计者，不过成都之桑八百株，薄田
十五顷而已，外此则别无丝毫取于人而益其家也。
其重义轻利如此，故能嘘炎光于已烬之日，续汉统
于既绝之秋，虽弗克遂其“攘除奸凶、兴复汉室、还于
旧都”之志，而大义固已伸于天下，宜其伟烈洪名垂
诸万世而不泯也。窃怪后之君子建功立业者，莫不
慨然以古人自期，然其为义之公，或有不胜其计利
之私，故其正大光明之业，有不及古人远矣。愚因读
《武侯出师表》。有感而书此于其后云。